‘Verlange bly’ selfs ná vonnisDaleen en Alex Cameron [Foto: Daleen Cameron, Facebook] Die 40-jarige Joseph Mokhoele is Woensdag in die hooggeregshof in Bloemfontein tot lewenslange tronkstraf vir Cameron se moord gevonnis. Hy is ook 18 jaar tronkstraf op aanklagte van roof met verswarende omstandighede opgelê. “Daar is maar min woorde wat sin maak, net dat ons ongelooflik baie verlang,” sê Cameron se dogter, Sanjaca Mitrovich, na afloop van die vonnis aan Maroela Media. “Niks sal ons ma en oumie kan terugbring nie, maar dit is ’n goeie gevoel dat geregtigheid geskied.” Mitrovich voel die vonnis sal wel ŉ verskil maak deurdat Mokhoele nou nie meer vry op straat rondloop “en nie weer iets aan iemand anders kan doen nie”. Cameron se man, Alex, het tydens die verhoor getuig oor die gru-toneel waarop hy op 23 November verlede jaar in die gesin se huis in Bayswater, Bloemfontein, afgekom het. Alex was dié oggend gou hardewarewinkel toe en het sy vrou vir sowat 40 minute alleen saam met Mokhoele – die gesin se tuinwerker wat buite die huis besig was – gelos. Met sy terugkeer het hy Cameron se lewelose liggaam in die slaapkamer in ’n plas bloed aangetref. Haar keel was oopgesny en haar hande was agter haar rug vasgebind. Dit het in die hof uitgekom dat Cameron met ŉ piksteel geslaan is en daarna vasgebind en toe keelaf gesny is. Mitrovich het vroeër aan Maroela Media gesê sy eer Cameron as ’n sterk vrou wat verbete geveg het teen die uitdagings van die lewe, onder meer leukemie wat sewe jaar gelede by haar gediagnoseer is. Sy het haar ma ook onthou as iemand wat enigiets vir haar naaste sou doen en ook beskryf as ’n groot mentor en heldin vir haar en haar suster Xandria. Cameron het jare as eiendomsagent in Bloemfontein gewerk en het ŉ paar jaar gelede afgetree. Sy het meer as 30 jaar gelede as stadsraadslid van die Nasionale Party (NP) op Koster, Noordwes, gedien. Haar pa was destyds burgemeester van die dorp en sy het ook saam met hom op die raad gedien.